Julkaistu: 18.10.2006 19:43 , Päivitetty: 18.10.2006 21:20
Työtaistelu voi pysäyttää Suomesta lähtevän ja täällä lennettävän liikenteen. Ulkomailla olevat koneet lennetään normaalisti takaisin kotimaahan. Lakon pituudesta ei ole tietoa. Neuvotteluja kuitenkin jatketaan torstaina kello 13.
Neuvotteluihin osallistuivat myös SAK:n puheenjohtaja Lauri Ihalainen (sd.) ja Elinkeinoelämän keskusliitto EK:n työmarkkinajohtaja Seppo Riski.
Kumpikin osapuoli katsoi illalla, ettei etenemistä tapahtunut. Finnairia edustavan Palvelualojen toimialaliiton toimitusjohtajan Peter Forsströmin mukaan sopu oli neuvottelujen päätyttyä yhtä kaukana kuin niiden alkaessa.
SLSY ilmoitti tiistaina aloittavansa työtaistelun, mikäli työnantaja ei peräänny päätöksestään palkata 500 uutta työntekijää tytäryhtiö Aeron huonomman sopimuksen piiriin. Tuloksena olisi tilanne, jossa osa henkilökunnasta työskentelisi alemmilla palkoilla ja huonommilla työehdoilla. SLSY:n puheenjohtaja Mauri Koskenniemi piti selvänä, että työtaistelua ei myöskään lykätä, jos ratkaisua ei nyt synny.
– Meidän lähtökohtanamme on ollut koko ajan luoda uusia työpaikkoja samanlaisilla työehdoilla kuin kilpailijoilla.
Vikkulan mukaan reittilentoja pyritään lentämään ”mahdollisimman hyvin”. Lomalennot yhtiö uskoo kykenevänsä hoitamaan. Koskenniemi ei usko lomalentojen toteutumiseen.
– Siellä on muutama esimies, joiden avulla he pystyvät muutaman lennon lentämään.
Lakon vaikutus on tuntuva, sillä Finnairin koneilla lentää päivittäin 20000–30000 matkustajaa. Lakko voi myös laajentua. SLSY on käynyt keskusteluja mahdollisista tukitoimista sekä Auto- ja kuljetusalan työntekijäliiton että Ilmailualan unioni IAU:n kanssa.
AKT:n puheenjohtaja Timo Räty (sd.) osallistui myös neuvotteluihin. Sekä Räty että Koskenniemi viittasivat kuljetusliittojen keskinäiseen ”kaveria ei jätetä” -sopimukseen.
Pääministeri Matti Vanhanen (kesk.) vetosi iltapäivällä osapuoliin lakon välttämiseksi. Jo tiistaina hallitus esitti vastaavan vetoomuksen, koska lakko vaikeuttaa muun matkustajaliikenteen lisäksi myös esimerkiksi Lahden EU-huippukokouksen toteutumista.